作者:張繼先
標題:摸魚兒
內容:甚山靈、鬥奇誇巧，懸峰遙獻形似。倉船爐灶無封閉，零落車羅機履。山臨水。任甕杵、轆轤廄架俱閒毀。床棺塵委。更樂隱棋休，料閒真隱，三教忘賓主。人都語，二十四巖佳致。來往溯流觀指。目前景相紛虛幻，神仙家在何許。君莫取。這身世、山林朝市隨緣遇。休論詭異。但總絕情緣，一空妍醜，覿面先尋你。